Elmira Süleymanova. Elmira Teymur qizi Suleymanova (; 1937-yil 17-iyul – 2024-yil 25-aprel) – ozarbayjonlik kimyogar va davlat arbobi. 2002-yilda Ozarbayjon Respublikasining Inson huquqlari boʻyicha vakili (Ombudsman) etib tayinlangan. Hayoti. Suleymanova 1937-yil 17-iyulda Boku shahrida tugʻilib, Ozarbayjon Davlat universitetining kimyo fakultetini imtiyozli diplom bilan tamomlagan. Keyinchalik Ozarbayjon Milliy fanlar akademiyasi Neft-kimyo jarayonlari institutida laborant boʻlib ishlagan va keyinchalik laboratoriya mudiri lavozimiga koʻtarilgan. 1967-yilda aspiranturani, 1980-yilda doktoranturani tamomlagan. 1988-yildan universitet professori boʻlib ishlagan. 1997-yildan Nyu-York fanlar akademiyasi aʼzosi boʻlgan. 200 dan ortiq ilmiy ishlar muallifi va kimyo sanoati uchun 40 ga yaqin ixtirolarda ishtirok etgan. Suleymanova neft kimyosi va organik kimyo sohasida mutaxassis boʻlgan. U Birlashgan Millatlar Tashkilotining Iqtisodiy va Ijtimoiy kengashi bilan maslahat maqomiga ega boʻlgan „Ozarbayjon ayollar va taraqqiyot markazi“ notijorat tashkilotining asoschisi va faxriy prezidenti boʻlgan. Suleymanova 2024-yil 25-aprelda Bokuda 86 yoshida vafot etgan. Ombudsman sifatidagi faoliyati. Ozarbayjon milliy majlisi Suleymanovani 2002-yil 2-iyulda birinchi Ombudsman etib saylagan va uni 2010-yilda qayta shu lavozimga saylagan. 2004-yilda Ramil Safarovga 30 yillik qamoq jazosi berilganida, Suleymanova Safarovning jazosi haddan tashqari qattiq ekanligini va „Safarov ozarbayjon yoshlari uchun vatanparvarlik namunasi boʻlishi kerak“ degan fikrni bildirgan 2015-yilda u Osiyo Ombudsmanlar assotsiatsiyasi vitse-prezidenti etib saylandi va shuningdek, Yevropa Ombudsman instituti aʼzosi ham boʻldi. Ombudsman sifatida u ayollar, keksalar, yoshlar, kambagʻallar va zoʻravonlik qurbonlarining huquqlarini himoya qilishga qaratilgan dasturlarni amalga oshirgan. Ozarbayjon Prezidenti Ilhom Aliyev uni inson huquqlarini himoya qilishdagi xizmatlari uchun 2007-yilda Shon-sharaf ordeni, 2017-yilda esa Sharaf ordeni bilan taqdirlagan.